Kletsrymer in sop oor Trump-‘skietvideo’‘n Skermskoot uit die video Die Amerikaanse kletsrymer Snoop Dogg is in die sop oor ŉ nuwe musiekvideo waarin die VSA se president, Donald Trump, glo geskiet word. Dié video, glo met die doel om polisiebrutaliteit aan die kaak te stel, is vroeër vanjaar uitgereik. In die video verwys die sanger onder meer na Philando Castile wat verlede jaar deur polisie in die deelstaat Minnesota tydens ŉ padblokkade doodgeskiet is. Polisielede word verder as narre uitgebeeld. Een van dié narre, Ronald Klump – ŉ stekie na Trump – word kwansuis deur Snoop Dogg geskiet. Senator Marco Rubio, ŉ lid van die Republikeinse Party, het vandeesweek die video ten sterkste veroordeel. Rubio het gesê die video-inhoud is onvanpas omdat Amerikaanse presidente al voorheen in die land vermoor is. “As die verkeerde persoon so iets sien en ŉ idee kry, kan ons ŉ groot probleem op hande hê. Ek is nie seker wat Snoop Dogg gedink het nie,” het hy aan TMZ gesê. Die sanger het intussen teruggekap en gesê die video was nie veronderstel om omstrede te wees nie, maar ŉ uitbeelding van die waarheid. “Baie mense maak lekker musiek, maar dit lyk nie asof enigiemand die werklike kwessies aanroer nie – ŉ nar as president,” het hy laat hoor. Snoop Dogg is sedert 1990 ŉ bekende en gewilde kletsrymer. In die VSA is meer as 23 miljoen van sy albums verkoop en wêreldwyd meer as 35 miljoen. Kyk die video hier.